**Ninge cu amintiri**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ninge. Fulgii de zăpadă

Stele de cleştar aduc.

Ninge. Gândurile mele

Spre odată iar se duc.

Flugii cad din poala iernii,

Câte unul, albi, în şir.

Din cufărul amintirii

Cheamă dorul de copil.

Dorul cu aripi şi gheare

Ce de inimă s-a prins

Şi-o înalţă zburătoare

Şi o spintecă în plâns.

Şi se duce călătoare

Inima cu gând şi dor

Spre tărâmul fericirii

Smuls de timpul trecător.

Pe-ale visului meandre

Mă întorc în satul meu

Aşezat lângă coline

Şi păzit de Dumnezeu.

Satul ce era odată

Universul meu finit

Unde joaca sta pitită

Prin livezi fără sfârşit.

Ca în basm, ale ei braţe

Mă luau de multe ori

Să mă facă prinţ de seamă,

Dintre cei cuceritori.

Când luam în mână spada

Din puiet de frăsiniş,

Nimiceam orice balaur

Fioros cu-al ei tăiş.

Îmi ştiau de frică pomii,

Căci urcam pe fruntea lor

Împreună cu motanul

Să cătăm spre viitor.

Galbenele orizonturi

Cu beteală-n rozaliu

Îndesau, la ceasul serii,

Chipul soarelui târziu.

Eram prieten şi cu stele

Răsărite uneori

Pe deasupra minţii mele,

Nopţilor scăpărători.

Primăvara, cu petale

Năpustea peste grădini

Şi îmbălsămau tot satul

Pomii cei de floare plini.

Vara, când intrau în holde

Combine la recoltat,

Înotam în grâu ca-n balta

Iazului apetisant.

Luţul cel pân’ la genunche\*

Lin curgând către apus

Oricât ne scălda în apa-i

Nu găseam că-i de ajuns.

Şi-apoi toamnele acelea

Încărcate de pomet

Ce ne căptuşeau cămara

Să ne-ajungă berechet.

Gustul merelor de aur

Perpelite de Crăciun

Pe plita veche-a bunicii….

Nu găseai ceva mai bun.

Iarna, strada cea în pantă

Era toată derdeluş.

“Pârtie!!!” Striga tot dealul

Când porneam la săniuş.

Care sănii, care schiuri,

Care saci cu fân pufos

Zbârnăiau trecând la vale

Într-un chiot bucuros.

Era iarnă, era vară,

Era toamnă, era vis,

Era primăvară-n floare…

Peste toate mult a nins.

…………………………

Ninge din hambarul iernii.

Ninge parcă infinit.

Farmecul copilăriei

Amintirea l-a găsit.

Dedradul cel dintre dealuri,

Satul meu ce m-ai crescut,

Prunc pe uliţele tale

Fost-am parcă nu de mult.

Şi-aş fi stat vreo cinci milenii

Dedrăţean, copil pe veci,

Dacă n-ar fi nins prin mine

Anii iernilor prea reci.

Ninge din fuiorul vremii

Ninge parcă nesfârşit

Troienind copilăria

Sub zăpezi de infinit.

Dan Lăzărescu, 22.01.2019.

Poem dedicat satului meu natal, Dedrad.